Vakasota o Jeremaia kei na parofita lasu o Enanaia (1-17)
28 Ena yabaki vata oya ni tekivu lewa o Tui Setekaia+ e Juta, ena ikava ni yabaki ena ikalima ni vula e vosa vei au ena vale i Jiova na parofita o Enanaia na luvei Asura mai Kipioni,+ e matadra na bete kei ira kece na tamata:2 “Qo na ka e tukuna o Jiova ni lewe vuqa* na Kalou ni Isireli, ‘Au na musuka na ivua nei tui Papiloni.+3 Ena loma ni rua na yabaki au na kauta lesu mai ina vanua qo na iyaya kece ni vale i Jiova e taura ena vanua qo o Tui Nepukanesa e Papiloni me kauta i Papiloni.’”+4 “‘Au na vakalesui Jekonaia+ mai na luvei Jioiakimi+ na tui Juta ena vanua qo kei ira kece na kau vakavesu mai Juta era lako i Papiloni,’+ e kaya o Jiova, ‘niu na musuka na ivua nei tui Papiloni.’”5 E kaya o Jeremaia na parofita vei Enanaia na parofita e matadra na bete kei ira kece na tamata era duri tu ena vale i Jiova.6 E kaya o Jeremaia na parofita: “Emeni!* Me cakava mada ga qo o Jiova! Me vakayacora mada ga o Jiova na nomu vosa o parofisaitaka me kauta lesu mai ina vanua qo na iyaya ni vale i Jiova kei ira kece na kau vakavesu i Papiloni!7 Yalovinaka, mo rogoca na vosa au tukuna qo e daligamu kei na daligadra kece na tamata.8 Ena gauna makawa era dau parofisaitaka na parofita era liu vei kedaru na ivalu, na ca, kei na matedewa ena yaco ina levu na vanua kei na veimatanitu qaqa.9 Ke parofisaitaka e dua na parofita na vakacegu qai yaco dina na vosa ni parofita qori, ena kilai ni tala dina mai na parofita qori o Jiova.”10 E taura sara o Enanaia na parofita na ivua mai na domo i Jeremaia na parofita qai musuka.+11 E mani kaya o Enanaia e matadra kece na tamata: “Qo na ka e tukuna o Jiova, ‘Au na musuka va qo na ivua nei Tui Nepukanesa e Papiloni mai na domodra na veivanua kece ena loma ni rua na yabaki.’”+ E lako sara yani o Jeremaia na parofita.12 Ni musuka oti o Enanaia na parofita na ivua mai na domo i Jeremaia na parofita, e qai tukuna na itukutuku qo o Jiova vei Jeremaia:13 “Mo lai tukuna vei Enanaia, ‘Qo na ka e kaya o Jiova: “O sa musuka na ivua kau,+ ia o na cakava na ivua kaukamea me kena isosomi.”14 Ni qo na ka e tukuna o Jiova ni lewe vuqa, na Kalou ni Isireli: “Au na biuta na ivua kaukamea e domodra na veivanua kece qo mera qaravi Tui Nepukanesa e Papiloni, mera qaravi koya.+ Au na solia mada ga vua na manumanu kila ni vanua.”’”+15 E kaya o Jeremaia na parofita vei Enanaia+ na parofita: “Mo rogoca mada Enanaia! E sega ni talai iko mai o Jiova, ia o uqeti ira na tamata qo mera nuitaka na ka lasu.+16 Qo na ka e tukuna o Jiova, ‘Raica! Au na kauti iko tani mai na delaniqele. O na mate ena yabaki qo ni o uqeta na talaidredre vei Jiova.’”+17 E mani mate o Enanaia na parofita ena yabaki oya ena ikavitu ni vula.
fij_Latn fij_Latn